## Odluka Hrvatske agencije za poštu i elektroničke komunikacije

### NN 56/2009 (13.5.2009.), Odluka Hrvatske agencije za poštu i elektroničke komunikacije

56 13.05.2009 Odluka Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1345

Na temelju članka 128. stavka 2. Zakona o elektroničkim komunikacijama (»Narodne novine« 73/08, u daljnjem tekstu: ZEK), članka 12. stavka 1. točke 2., članka 14. stavka 4. ZEK-a, a u svezi s člankom 63. stavkom 4. Zakona o telekomunikacijama (»Narodne novine« 122/03, 158/03, 60/04 i 70/05; u daljnjem tekstu: ZOT) i člankom 202. Zakona o općem upravnom postupku (»Narodne novine« br. 53/91, 103/96; u daljnjem tekstu: ZUP), povodom zahtjeva trgovačkog društva Iskon Internet d.d., Zagreb, Garićgradska 18, za izdavanje prethodne suglasnosti na cijene usluga, Vijeće Hrvatske agencije za poštu i elektroničke komunikacije (u daljnjem tekstu: Vijeće HAKOM-a) je na 158. sjednici održanoj 12. ožujka 2009. g. donijelo

ODLUKU

I. Trgovačkom društvu Iskon Internet d.d., Zagreb, Garićgradska 18, daje se suglasnost na cijene tarifne opcije »ISKON.Pričalica«.

II. Ova odluka objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 17. veljače 2009. godine zaprimila od trgovačkog društva Iskon Internet d.d. (u daljnjem tekstu: Iskon) zahtjev za pribavljanje prethodne suglasnosti na cijene tarifne opcije radnog naziva ISKON.Pričalica za javnu govornu uslugu u nepokretnoj mreži, sukladno članku 63. stavku 3. ZOT-a, kao i podatke za analizu iste.

ISKON.Pričalica je tarifna opcija namijenjena privatnim korisnicima koja će, uz mjesečnu naknadu od 79,00 kn (s uključenim PDV-om) i uspostavu poziva od 0,06 kn/poziv (bez PDV-a), korisniku omogućiti pozive za koje se neće naplaćivati naknada prema trajanju, prema nacionalnim nepokretnim mrežama uz maksimalno ograničenje od 1.500 minuta razgovora (nakon 1.500 minuta pozivi će se zaračunavati prema standardnoj cijeni za javnu govornu uslugu u nepokretnoj mreži).

U svrhu provođenja analize cijena navedene tarifne opcije, Iskon je dostavio podatke o broju korisnika te distribuciji poziva prema trajanju svih Iskonovih korisnika koji ostvaruju pristup putem izdvojene lokalne petlje za mjesece travanj, svibanj i lipanj 2008. godine te podatke o distribuciji (uključujući postotnu distribuciju) poziva prema svim nepokretnim mrežama u Republici Hrvatskoj za isto vremensko razdoblje.

Nadalje, a s obzirom na nejasnoće vezane uz podatke zaprimljene 17. veljače 2009. godine, HAKOM je 27. veljače 2009. godine zaprimio dodatne podatke putem elektroničke pošte.

Nakon zaprimljenih podataka od Iskona, HAKOM je izvršio analizu cijena predmetne tarifne opcije s ciljem utvrđivanja može li doći do ugrožavanja djelotvornog i održivog tržišnog natjecanja. Temeljem dostavljenih podataka za travanj, svibanj i lipanj 2008. godine, HAKOM je utvrdio navike prosječnog privatnog korisnika Iskona koji je ostvario pozive prema nacionalnim nepokretnim mrežama, a koje uključuju: ukupan broj poziva i ukupno trajanje poziva prema nacionalnim nepokretnim mrežama, prosječan razgovor po korisniku, te omjer broja ukupnih poziva i omjer trajanja ukupnih poziva u vrijeme jakog i slabog prometa. Isto tako, analizom je izračunat Iskonov trošak međusobnog povezivanja za 1 minutu poziva. Trošak međusobnog povezivanja sastoji se od troška započinjanja (originacije) poziva, troška završavanja (terminacije) poziva i troška uspostave poziva, kada poziv završava (terminira) u mreži trgovačkog društva HT-Hrvatske telekomunikacije d.d. (u daljnjem tekstu: HT). Za trošak započinjanja (originacije) poziva korišten je ponderirani iznos polaznog prometa, a koji je izračunat prema udjelu poziva u vrijeme jakog i slabog prometa. Za trošak završavanja (terminacije) poziva korišten je ponderirani iznos cijena završavanja (terminacije) poziva po minuti usmjerenih prema nacionalnim nepokretnim mrežama koje je dostavio Iskon, izračunat prema postotnoj distribuciji prometa prema svakoj nacionalnoj nepokretnoj mreži, odnosno udjelu poziva u vremenu jakog i slabog prometa. Uz navedeno, izračunat je i trošak uspostave poziva za pozive usmjerene prema mreži HT-a, sukladno postotnoj distribuciji poziva prema mreži HT-a. Za izračunavanje navedenog troška korišten je ponderirani iznos uspostave poziva koji je izračunat prema udjelu broja poziva u vrijeme jakog i slabog prometa.U skladu s gore navedenim, izračunat je ukupni trošak međusobnog povezivanja.

Prema provedenoj analizi, a uzimajući u obzir karakteristike predmetne tarifne opcije te navike prosječnog privatnog korisnika Iskona, Vijeće HAKOM-a je utvrdilo da je načelo troškovne usmjerenosti cijena iz članka 63. stavka 3. ZOT-a ispunjeno. Navedeni članak određuje da je davatelj usluga za kojeg je Vijeće HAKOM-a utvrdilo da ima znatniju tržišnu snagu na tržištu javne govorne usluge u nepokretnoj mreži, obvezan za cijene usluga pribaviti prethodnu suglasnost Vijeća HAKOM-a, a te cijene moraju biti utemeljene na načelima transparentnosti i troškovne usmjerenosti. Iskon je rješenjem od 14. rujna 2006. godine, klasa: 344-01/06-01/220, ur.broj: 376-06-12, proglašen operatorom sa znatnijom tržišnom snagom na tržištu usluga nepokretnih javnih telefonskih mreža na području Republike Hrvatske. Troškovna usmjerenost podrazumijeva da cijena javne govorne usluge u nepokretnoj mreži za krajnje korisnike mora uz veleprodajne troškove, koji su bazirani na cijenama međusobnog povezivanja, uključivati i određeni postotak kojim su pokriveni maloprodajni troškovi. U slučaju tarifne opcije ISKON.Pričalica, na temelju karakteristika prosječnog privatnog korisnika Iskona, a uzevši u obzir prosječno trajanje razgovora po korisniku, navedeni postotak iznosi oko 150% (ovisno o analiziranom vremenskom razdoblju). Isto tako, HAKOM je dodatno izvršio analizu drastičnih promjena navika krajnjih korisnika Iskona za 100%, kojom je utvrđeno da i u navedenom slučaju cijene ispunjavaju načelo troškovne usmjerenosti.

Nadalje, Vijeće HAKOM-a će pratiti utjecaj tarifne opcije ISKON.Pričalica na tržište javne govorne usluge u nepokretnoj mreži te će se analizirati promjene navika korisnika na temelju kojih, prema čl. 63. st. 10. ZOT-a, Vijeće HAKOM-a u svakom trenutku može donijeti rješenje o izmjeni cijena usluga u slučaju nedostatka djelotvornoga tržišnog natjecanja.

Slijedom svega navedenog, Vijeće HAKOM-a je temeljem članka 128. stavka 2. ZEK-a, članka 12. stavka 1. točke 2., članka 14. stavka 4. ZEK-a, a u svezi s člankom 63. stavkom 4. ZOT-a odlučilo kao u izreci odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa:UP/I-344-01/09-01/336

Urbroj: 376-11/VB

Zagreb, 16. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 56/2009-1345